Boer doodgeskiet, seun gewond in plaasaanvalArgieffoto bloot ter illustrasie. (Foto: Pexels) ’n 55-jarige boer van die Oos-Kaap is Sondagaand op sy melkplaas naby Gqeberha (Port Elizabeth) doodgeskiet. Sy volwasse seun is in die aanval ernstig gewond terwyl sy vrou albei haar arms gebreek het in haar poging om haar teen die aanvallers teë te sit en haar man en seun te beskerm. Jason Kümm, landelike veiligheidsbestuurder van Agri Oos-Kaap, sê Werner en Estelle Buchner is omstreeks 18:30 saam met hul seun, Werner, op hul plaas Boslaagte naby Nanaga oorval. Werner sr. in die rug geskiet toe drie aanvallers die huis binnegekom het. Werner jr. is ook geskiet. Volgens Kümm het Estelle haar liggaam as skild gebruik om haar man en seun van die aanvallers te probeer beskerm. Die aanvallers het haar egter geskop en geslaan en in die proses is albei Estelle se arms gebreek. Sy kon egter daarin slaag om hulp te ontbied. Boere in die omgewing het onmiddellik op haar oproep gereageer. Werner sr. is by die polisie en boere se aankoms op die toneel dood verklaar. Estelle en haar seun is ná die aanval na ’n hospitaal in Gqeberha vervoer, waar Werner sedertdien ’n operasie ondergaan het. Hy is tans in ’n stabiele toestand. Volgens Kümm word twee selfone en kontant in die stadium uit die plaashuis vermis. Sers. Majola Nkohli, woordvoerder van die polisie, sê die polisie ondersoek ŉ saak van moord, poging tot moord en huisroof. Niemand is nog in hegtenis geneem in verband met die aanval nie. Enigiemand met inligting wat tot die inhegtenisneming van die aanvallers kan lei, word versoek om hul naaste polisiekantoor te kontak. Inligting kan ook by die Stop Misdaad-nommer by 08600 10111 aangemeld word.